Informácia
o realizácii úloh vyplývajúcich z rozpracovania 
aktualizovaných zásad štátnej dopravnej politiky SR

1.  Ciele štátnej dopravnej politiky SR
      Vláda SR svojím uznesením č. 21/2000 schválila Aktualizáciu a rozpracovanie zásad štátnej dopravnej politiky SR, ako základný systémový materiál rezortu dopravy. Štátna dopravná politika SR je formulovaná v systémových blokoch aktualizovaných princípov a v  16-tich vybraných, adresných a termínovaných úlohách, tvoriacich prílohu k príslušnému uzneseniu vlády SR. 
      Hlavným cieľom štátnej dopravnej politiky je zabezpečiť koordinovaný rozvoj jednotlivých odborov dopravy v rámci jednotného dopravného systému štátu s osobitným zreteľom na uspokojovanie prepravných potrieb spoločnosti s maximálnou efektívnosťou v  požadovanom čase a kvalite. Dopravná politika patrí k špecifickej forme presadzovania štátnych záujmov v oblasti rozvoja spoločnosti, ktoré sú navzájom podmienené  ostatnými rozvojovými politikami či už sektorovými, alebo prierezovými. 
Štátna dopravná politika SR je dlhodobo cieľovo zameraná na vytváranie predpokladov na :
•	racionálne využívanie zdrojov a územia štátu zabezpečením trvalo udržateľnej mobility podporou environmentálne ohľaduplných, bezpečnejších a z celospoločenského hľadiska efektívnejších dopravných systémov 
•	využívanie komparatívnej výhody geografickej polohy štátu so zodpovedajúcim kvalitným prepojením dopravnej infraštruktúry s európskou dopravnou sieťou
•	proporcionalitu rozvoja dopravy vzhľadom na prepravný dopyt spoločnosti a dopravnú obsluhu územia
•	ochranu životného prostredia, premietnutú do voľby dopravných trás a dopravných prostriedkov na báze stanovených environmentálnych kritérií
•	trvalé udržiavanie a zvyšovanie bezpečnosti dopravy a jej spoľahlivosti.
        Základnou a strategickou prioritou dopravnej politiky Slovenskej republiky, ktorá vyplýva zo smerovania Európskej dopravnej politiky, je uplatňovanie trvalo udržateľného spôsobu premiestňovania osôb a  vecí ako nevyhnutný predpoklad naplnenia ústavných práv a slobôd občanov a  požiadaviek rozvoja slobodného obchodu. 

2.  Realizácia zámerov štátnej dopravnej politiky SR
       Nadväzne na  vyššie uvedený základný systémový dokument bola  vypracovaná Stratégia rozvoja dopravy, pôšt a telekomunikácií z  pohľadu integrácie SR do EÚ (časť 1.-Vecné zameranie stratégie rozvoja; časť 2. - Koncepcia integrácie), prerokovaná a schválená Poradou vedenia ministerstva v období apríl - máj 2000, ako komplexný rozvojový materiál rezortu. V súlade s vyššie uvedenými základnými dokumentami boli  vypracované a spracovávajú sa na úrovni ministerstva rozvojové materiály jednotlivých druhov dopravy a legislatívne normy. 
      V spolupráci  MŽP SR a MDPT SR bol vypracovaný Akčný plán pre oblasť dopravy a životného prostredia, ktorý nadväzuje na závery Viedenskej konferencie ministrov dopravy a životného prostredia v novembri 1997 a formuluje základné princípy, strategické smery a skupiny akcií zameraných na riešenie problémov dopravy a životného prostredia v SR. Akčný plán zahŕňa 67 konkrétnych akcií s celkovými nákladmi 124 miliónov Sk a je v kompetencii viacerých ústredných orgánov. Realizácia akcií je plánovaná v  nasledujúcich desiatich rokoch.  Vláda SR schválila Akčný plán svojim uznesením číslo 102/1999. V zmysle úlohy tohto uznesenia bola v marci t.r. prerokovaná vo vláde Správa o plnení úloh Akčného plánu,  ktorú vláda schválila svojím uznesením číslo 220/2001. Ako vyplýva z hodnotiaceho materiálu pri príprave rozpočtu v rokoch 1999 a 2000 sa nepodarilo účelovo vyčleniť finančné zdroje na zabezpečenie úloh akčného plánu a tieto, predovšetkým krátkodobé úlohy a niektoré strednodobé úlohy boli zabezpečované len v rámci rozpočtu príslušných rezortov.
       Na základe uznesenia vlády SR č.230/2000 ku Koncepcii decentralizácie a modernizácie verejnej správy ministerstvo vypracovalo Projekt odovzdania kompetencií zo štátnej správy na samosprávu za MDPT SR ako aj Projekt vzniku špecializovanej štátnej správy na úseku dopravy a cestného hospodárstva a presunu kompetencií na samosprávu vyšších územných celkov. Nadväzne na tieto projekty bol vypracovaný Návrh výdavkov na zriadenie špecializovanej štátnej správy v doprave a cestnom hospodárstve.
        V súlade s prijatým uznesením vlády k Aktualizovaným zásadám štátnej dopravnej politiky bolo na úrovni ministerstva vypracovaných viacero základných koncepčných  materiálov, ktoré výraznou mierou ovplyvnia realizáciu dopravnej politiky a ktoré postupne prechádzali poradnými orgánmi vlády a vládou SR. 
        Uznesením vlády SR č. 830/2000 bol schválený Projekt transformácie a reštrukturalizácie Železníc Slovenskej republiky (ďalej Projekt). Vyplývajú z  neho ďalšie úlohy pre približovanie legislatívneho a ekonomického prostredia železničnej dopravy k európskemu a zároveň ekonomizáciu činnosti. So zreteľom na prijaté uznesenia vlády patri medzi najaktuálnejšie úlohy MDPT SR plnenie cieľov a zámerov Projektu, t.j. najmä rozdelenie Železníc Slovenskej republiky, verejný záujem a regulácia, ako aj problematika sociálnej politiky a zamestnanosti. Ďalej ide o zabezpečenie prevádzky dráh v súvislosti s  regionalizáciou a stanovením verejného záujmu na celoštátnych dráhach v rámci osobnej dopravy vrátane racionalizácie obslužných činnosti v rámci procesu reštrukturalizácie a plnenie schválených rozvojových investičných programov ŽSR
        V oblasti rozvoja dopravnej infraštruktúry rezort vytvára podmienky pre efektívne využívanie investičných prostriedkov zo štátneho rozpočtu, resp. z úverov so štátnou zárukou. Základnou prioritou je výstavba a  modernizácia infraštruktúry 
v trasách multimodálnych koridorov IV., V. a VI. Rezort prehodnotil investičnú politiku v oblasti dopravy. Podporuje prípravu a  realizáciu takých projektov, u ktorých sa štandardnými postupmi preukáže ich ekonomická efektívnosť, spoločenská  opodstatnenosť a environmentálna prijateľnosť.
        Rezortné rozvojové programy priorít verejných prác na roky 2001-2003 a na roky 2002-2004, vypracované v zmysle zákona č.254/1998 Z.z. o verejných prácach dokumentujú zámery MDPT SR v oblasti rozvoja dopravnej infraštruktúry a sú rozhodujúcou súčasťou celoštátnych rozvojových programov, ktoré schvaľuje vláda SR. Rozvojové priority rezortu dopravy, ktoré vychádzajú z  Programového vyhlásenia vlády sú v oblasti realizácie v  uvažovaných horizontoch podmienené značnou potrebou finančných prostriedkov. V nadväznosti na vyššie uvedené a v  súlade s Národnou stratégiou ISPA pre sektor dopravy v rámci prípravy projektov Programu ISPA zabezpečuje MDPT SR komplexné podklady s  cieľom vytvorenia všetkých predpokladov pre prideľovanie grantov ISPA. Ide o projekty v  oblasti výstavby a modernizácie železničnej a cestnej infraštruktúry. 
V marci 2001 vláda schválila Národný plán regionálneho rozvoja SR uznesením č. 240/2001 Jeho podstatnou súčasťou je Sektorový operačný program za oblasť dopravy a telekomunikácií. V  rámci medzirezortného pripomienkového konania bol tento sektorový operačný program prerokovaný s  krajskými úradmi a zohľadňuje  vládou  schválený Nový projekt   výstavby   diaľníc  a   rýchlostných   ciest. Sektorový operačný program obsahuje aj verejné práce MDPT SR financované z  predvstupových fondov EÚ s  realizáciou v  rokoch 2001 - 2006. MDPT SR zabezpečuje pravidelné vyhodnocovanie rezortného Sektorového operačného programu.

3.	Plnenie vybraných úloh vyplývajúcich z prílohy k uzneseniu vlády SR č. 21/2000
Legislatíva
Úloha :
B 1.1  Predložiť návrh zákona o ŽSR, a.s.
          Termín :  máj 2000
                       
     Plnenie úlohy :
      Úloha je splnená.
      Zákon č. 259/2001 Z.z. o Železničnej spoločnosti, akciovej spoločnosti a o zmene a doplnení zákona NR SR č. 258/1993 Z.z. o Železniciach Slovenskej republiky v znení zákona č. 152/1997 Z.z. 
     Prijatím uvedeného zákona sa legislatívne zabezpečuje Projekt transformácie a reštrukturalizácie Železníc Slovenskej republiky, ktorý schválila vláda SR uznesením č. 830/2000. Hlavným cieľom transformácie a reštrukturalizácie je dosiahnuť ekonomickú efektívnosť železníc, objektivizovať finančné nároky na štátne prostriedky, podporovať hospodársku súťaž vo vnútri odvetvia a utvoriť predpoklady na minimalizáciu sociálnych dôsledkov transformácie. Významné je  aj  prispôsobenie 
organizácie tohto odvetvia požiadavkám Európskej únie. Účelom zákona je vytvorenie podmienok na založenie, vznik a fungovanie Železničnej spoločnosti ako akciovej spoločnosti na vykonávanie dopravných a obchodných činností. Zákon o Železničnej spoločnosti, a.s. predstavuje v porovnaní s úpravou v zákone č. 92/1991 Zb. o podmienkach prevodu majetku štátu na iné osoby v znení neskorších predpisov, ako aj v porovnaní s Obchodným zákonníkom špecifickú právnu úpravu. Je odôvodnená tým, že v procese transformácie a reštrukturalizácie železníc na dva samostatné právne subjekty je nutné vytvoriť súbor vzťahov týkajúcich sa dopravnej cesty tak, aby boli obojstranne ekonomicky výhodné a právne vyvážené, a aby umožnili realizovať všeobecnú zodpovednosť štátu za rozvoj a prevádzkovanie železničnej infraštruktúry.
			               
      Úloha :
B 1.2  Predložiť návrh novely zákona o štátnom fonde cestného hospodárstva
                      Termín : júl 2000
 
Plnenie úlohy :
      Úloha je splnená.
      Účelom prijatého zákona č. 387/2000 Z. z., ktorým sa mení a dopĺňa zákon NR SR č 153/1993 Z. z. o Štátnom fonde cestného hospodárstva v znení neskorších predpisov bolo stabilizovanie príjmov do Štátneho fondu cestného hospodárstva vymedzením presného percentuálneho podielu na výnosoch spotrebnej dane z uhľovodíkových palív a mazív a na výnosoch cestnej dane.
      Na základe uznesenia vlády SR č.850/2000, bodu C.10. bol vypracovaný Návrh integrácie hospodárenia ŠFCH do kapitoly MDPT SR. 
            Úloha :
             B 1.3  Predložiť  návrh novely zákona o dráhach
                      Termín : máj 2002
     Plnenie úlohy :
      Úloha je splnená.
      Zákon č. 260/2001 Z.z., ktorým sa mení a dopĺňa zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 58/1997 Z.z.  
     Novela predmetného zákona odráža zmenu štátnej dopravnej politiky v súlade s podmienkami vyplývajúcimi z odporúčaní EÚ, najmä zo základnej Smernice Rady č.91/440/EHS o rozvoji železníc Spoločenstva, ako aj zo Smernice Rady č. 95/18/EHS o licenciách železničných podnikov a Smernice Rady  č.19/95/EHS o prideľovaní kapacity železničnej infraštruktúry a stanovení poplatkov za jej užívanie. Reaguje v súlade so Smernicou Rady č.91/440/EHS na potrebnú zmenu systému financovania železničnej dopravy. Východiskovou situáciou je nutnosť dosahovania finančných ukazovateľov zabezpečujúcich efektívne získavanie finančných zdrojov s cieľom dlhodobého zachovania finančnej stability železníc. Táto nutnosť nadväzuje na vysokú zadĺženosť a nemožnosť resp. neschopnosť Železníc Slovenskej republiky plniť svoje záväzky voči veriteľom. Vychádzajúc z Nariadenia Rady  č.1191/69/EHS v zmysle modifikovaného Nariadenia Rady  č.3572/90/EHS a č.1893/91/EHS bolo nutné do ustanovení zákona o dráhach zaviesť novo  koncipovaný inštitút záväzku verejnej služby. Zapracovanie tohto inštitútu do zákona o dráhach nadväzuje na zmenu systému
financovania železničnej dopravy a reaguje na skutočnosť, že železnice nie sú ekonomicky schopné uniesť náklady súvisiace s vykonávaním výkonov vo verejnom záujme. Novo zavedené resp. skonkretizované ustanovenia zákona o dráhach zabezpečia plnú zodpovednosť štátu za výkony poskytované vo verejnom záujme v náväznosti na skutočné potreby jednotlivých regiónov vznikajúce na základe zmluvy o výkonoch vo verejnom záujme. Ustanovenia týkajúce sa inštitútu záväzku verejnej služby sú zovšeobecnením princípov uplatňovaných v Európskej únii vo vzťahu štátu k železnici.
Novela zákona č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v súlade so Smernicou Rady č.91/440/EHS v nadväznosti na Smernicu Rady č.95/18/EHS obsahuje inštitút finančnej spôsobilosti dopravcu, inštitút povinného poistenia zodpovednosti za škodu z prevádzkovania dopravy na dráhe a inštitút bezpečnostného osvedčenia dopravcu. Novela zákona upresňuje model alokácie voľnej dopravnej kapacity pre jednotlivých konkurujúcich si dopravcov tak, aby bol priehľadný, nediskriminačný, pri optimálnom využití existujúcej kapacity železničnej infraštruktúry. Zavedením predmetných inštitútov dochádza ku konkretizácii nutných podmienok, ktoré musia dopravcovia spĺňať v súvislosti s liberalizovaným prístupom k železničnej dopravnej ceste v súlade s platným komunitárnym právom. Ide hlavne o zabezpečenie špecifických technických a prevádzkových požiadaviek a o zabezpečenie bezpečnosti osôb ako aj dopravných prostriedkov. Novela zákona o dráhach je odrazom požiadaviek na doplnenie podmienok vyplývajúcich z odporúčaní ES/EÚ do ustanovení platného právneho predpisu pre danú oblasť.

Úloha :      
B 1.4  Predložiť návrh zákona o verejnej doprave
          Termín : júl 2002

         Plnenie úlohy :
         Návrh na zrušenie úlohy - predložený z  dôvodu zabezpečenia problematiky v legislatíve základných druhov dopravy.
         Predmetný zákon mal pre oblasť verejnej osobnej dopravy definovať problematiku výkonov vo verejnom záujme, základnú dopravnú obslužnosť územia, spôsob financovania a integrovaný dopravný systém. V čase prijatia uznesenia vlády  SR č.21/2000 k aktualizácií a rozpracovaniu zásad štátnej dopravnej politiky SR neboli ešte vypracované novely zákonov týkajúce sa dráh a cestnej dopravy.
         Dňom 1. augusta 2001 nadobudol účinnosť zákon č. 260/2001 Z.z., ktorým sa mení a dopĺňa zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní ( živnostenský zákon ) v znení neskorších predpisov v znení zákona č. 58/1997 Z.z. Platný zákon č. 260/2001 Z.z.  v § 24a  definuje výkony vo verejnom záujme pri prevádzkovaní dráhy, v § 30a  preukázateľnú stratu v osobnej doprave,  v § 30b  základnú dopravnú obslužnosť územia, v § 34a a 34b finančné zabezpečenie prevádzkovania dopravy na dráhe. Novelizované znenie zákona NR SR č. 168/1996 Z.z. o cestnej doprave síce doteraz nebolo schválené. V zmysle novej úlohy B.4  uznesenia vlády č. 722 z 15.8.2001 k aktualizácii koncepcie transformácie a privatizácie štátnych podnikov Slovenskej autobusovej dopravy bude však v termíne do 31.12.2001 pripravené novelizované znenie zákona, v ktorom budú definované výkony vo verejnom záujme, ako aj integrovaný dopravný systém.
Z uvedeného vyplýva, že problémové okruhy, na ktoré mal byť orientovaný zákon o verejnej doprave, sú dostatočne riešené v tohtoročných novelách zákonov základných druhov dopravy, t.j. železničnej a  cestnej dopravy. So zreteľom na  vyššie uvedené a po súhlasnom vyjadrení účastníkov medzirezortného pripomienkového konania, MDPT SR predložilo v októbri  t. r. na Úrad vlády SR Návrh na zrušenie úlohy B.1.4  prílohy k uzneseniu vlády SR č. 21/2000. 

Úloha :
B 1.5  Vypracovať všeobecne záväzný predpis určovania ekonomicky oprávnených 
           nákladov viazaných na realizáciu výkonov dopravy vo verejnom záujme 
           Termín : august 2000

                   Plnenie úlohy :
       Úloha je splnená čiastočne.
       V zmysle bodu B 1.5 Prílohy uznesenia vlády SR č.21/2000 bol v stanovenom termíne,  t.j. v auguste 2000 spracovaný návrh Všeobecne záväzného predpisu určovania ekonomicky oprávnených nákladov viazaných na realizáciu výkonov dopravy vo verejnom záujme. Predmetný návrh predpisu tvorí súčasť komplexného materiálu Koncepcia tarifnej politiky vo verejnej doprave vrátane metodiky pre internalizáciu externých nákladov dopravy, ktorá bola  predložená na rokovanie vlády v auguste 2001. 
      Novela zákona č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov taxatívne určuje novo zavedenými resp. skonkretizovanými ustanoveniami zákona o dráhach zabezpečenie plnej zodpovednosť štátu za výkony poskytované vo verejnom záujme v nadväznosti na skutočné potreby jednotlivých regiónov vznikajúce na základe zmluvy o výkonoch vo verejnom záujme. Ustanovenia týkajúce sa inštitútu záväzku verejnej služby sú zovšeobecnením princípov uplatňovaných v Európskej únii vo vzťahu štátu k železnici. V oblasti cestnej dopravy je vypracovaný Návrh zákona, ktorým sa mení a dopĺňa zákon Národnej rady SR č.168/1996 Z.z. o cestnej doprave v znení neskorších predpisov a zákon č.455/1991 Zb. o živnostenskom podnikaní (živnostenský zákon) v znení neskorších predpisov. V zmysle tejto novely podrobnosti o preukázanej strate, spôsobe jej výpočtu a o dokladoch, ktorými musia byť výpočty preukázanej straty podložené stanoví všeobecne záväzný právny predpis, ktorý vydá ministerstvo.

Koncepcie
     Úloha :
     B 1.6  Predložiť Koncepciu rozvoja kombinovanej dopravy a návrh jej finančného  
                zabezpečenia s výhľadom do roku 2010
                Termín : november 2000

        Plnenie úlohy :
       Úloha je splnená.
       Na základe záverov  rokovania Porady ekonomických ministrov vlády SR zo dňa 11.12.2000 bol upravený pôvodne stanovený názov materiálu na „Koncepcia rozvoja kombinovanej dopravy s výhľadom do roku 2010“. Tento materiál vláda SR schválila uznesením č. 37/2001. 
      Koncepcia je rozpracovaná do základných okruhov obsahujúcich legislatívne, organizačné a ekonomické predpoklady rozvoja kombinovanej dopravy, potenciál kombinovanej dopravy, návrh liniek ich smerovania a deľba práce, rozvoj infraštruktúry a technickej základne, návrh finančného zabezpečenia, ekologické, bezpečnostné a kvalitatívne predpoklady.
      Realizácia zámerov koncepcie je podmienená  úzkou spoluprácou po vecnej stránke medzi MDPT SR a MF SR pri rozmiestňovaní nácestných stredísk navrhovaných Colným riaditeľstvom SR a terminálov kombinovanej dopravy v SR tak, aby bola zabezpečená bezproblémová spolupráca s Colným riaditeľstvom Bratislava. Koncepcia sa považuje za otvorený dokument, ktorý na základe pravidelných analýz vývoja bude upravovaný a doplňovaný v nadväznosti na vývojové trendy riešenia kombinovanej dopravy v Európe.

Úloha :
B 1.7  Predložiť Aktualizáciu programu rozvoja železničných ciest
          Termín : december 2000
 
          Plnenie úlohy :
Úloha je splnená.
Program rozvoja železničných ciest do roku 2010 a návrh financovania investičných akcií  bol schválený uznesením vlády SR č. 963/2001.
         Program je zameraný na budovanie investičných stavieb v rámci modernizácie železničných tratí na Slovensku v trasách  medzinárodných koridorov definovaných Paneurópskou konferenciou ministrov dopravy na Kréte a potvrdených na konferencii v Helsinkách. Schválením finančného grantu z  fondu ISPA na modernizáciu úseku železničnej trate Bratislava Rača - Trnava, konkrétne na jej 1. úsek Bratislava Rača - Šenkvice bol potvrdený záujem EÚ o realizáciu tejto modernizácie. Otvárajú sa tým možnosti začatia modernizácie železničných koridorov na území SR. 
Investičné aktivity spojené s modernizáciou tratí, hlavne vo zvyšovaní rýchlostí, zvyšovaní únosnosti železničnej pláne a tým aj zvyšovaní nápravových tlakov na medzinárodné prijaté štandardy sú závislé od finančných prostriedkov poskytovaných zo štátnych dotácií, medzinárodných grantov, ale aj pôžičiek či už komerčných, alebo od medzinárodných finančných inštitúcií s účasťou štátu na zárukách pre takéto úvery. Využíva sa tiež tvorba vlastných zdrojov Železníc SR.

          Úloha :
          B 1.8  Predložiť Koncepciu rozvoja vodnej dopravy SR
                     Termín : máj 2000

          Plnenie úlohy :
                Úloha je splnená.
                Koncepciu rozvoja vodnej dopravy SR schválila vláda SR uznesením č. 469/2000. 
          Materiál je rozpracovaný do piatich zásadných problémových okruhov : legislatívne, 
organizačné a ekonomické predpoklady; rozvoj a modernizácia dopravnej infraštruktúry; ekologické, bezpečnostné a kvalitatívne predpoklady; sociálne predpoklady; veda a výskum, technické, informačné a medzinárodné logistické predpoklady.
       Realizáciou  zámerov Koncepcie sa vytvoria predpoklady pre  rozvoj vodnej dopravy v ďalších regiónoch Slovenskej republiky, zníženie ekologického zaťaženia a presunu časti tranzitnej prepravy z cestnej, prípadne železničnej dopravy. 
       
          Úloha :
          B 1.9  Predložiť Koncepciu rozvoja  leteckej dopravy SR
                     Termín : december 2000
          Plnenie úlohy :
 Úloha je splnená.
        Koncepcia rozvoja  leteckej dopravy SR bola schválená uznesením vlády SR č.  649/2001. 
Koncepcia rozpracováva strategické zámery dopravnej politiky v civilnom letectve, ktorých cieľom je vytvorenie funkčnej a efektívnej štátnej správy v oblasti civilného letectva s uplatňovaním regulačnej úlohy štátu a zosúladenie dopravnej politiky v civilnom letectve s vytváraním podmienok pre slobodný pohyb osôb, tovaru, služieb a kapitálu v  Európe. Rozvoj leteckej dopravy je určovaný predovšetkým leteckými dopravcami a následne kvalitou infraštruktúry letísk. Dohľad nad bezpečnosťou leteckej prevádzky je vykonávaný štátnou správou v civilnom letectve. Koncepcia je postavená na viacerých pilieroch: liberalizácia civilného letectva, komercionalizácia letísk, harmonizácia a integrácia letových prevádzkových služieb v európskom priestore, posilnenie aktívnej úlohy ústredného orgánu štátnej správy v oblasti dopravnej politiky a regulačnej úlohy štátnej správy. Z koncepčného hľadiska sú podporované najmä letiská Bratislava a Košice. Pokiaľ ide o druh prevádzky, preferovaná je pravidelná medzinárodná doprava, s dôrazom kladeným na bezpečnosť leteckej prevádzky a zabezpečenie ochrany. MDPT SR v súčinnosti s ostatnými rezortmi mení prostredie slovenským leteckým dopravcom pre vykonávanie leteckej dopravy formou vytvorenia takých podmienok, aké majú leteckí dopravcovia v zahraničí, hlavne vo vzťahu k plateniu cla a daní pri nákupe a dovoze lietadiel. Koncepcia v súlade so štátnou dopravnou politikou okrem uvedeného rozpracováva zosúladenie podmienok hospodárskej súťaže na dopravnom trhu, postupnú implementáciu nariadení a smerníc Rady EÚ do právneho systému SR, vytvorenie funkčnej a efektívnej štátnej správy v oblasti civilného letectva s uplatňovaním regulačnej úlohy štátu, s dôrazom na zabezpečenie bezpečnosti leteckej prevádzky, ochrany užívateľov leteckej dopravy a životného prostredia. Vytvorenie právneho rámca na základe rovnakého a nediskriminačného prístupu musí byť orientované predovšetkým na stimuláciu pravidelnej medzinárodnej a vnútroštátnej dopravy. 

          Úloha :
    B 1.10  Predložiť Koncepciu transformácie a privatizácie š.p. SAD
                      Termín : január 2000 

    Plnenie úlohy :
Úloha je splnená.
Projekt  transformácie a privatizácie š.p. SAD bol schválený uznesením vlády SR č. 532/2000. Dňa 28.12.2000 bolo predložených 17 privatizačných projektov š.p. SAD v piatich vyhotoveniach spolu so stanoviskom Protimonopolného úradu SR na Ministerstvo pre správu a privatizáciu národného majetku SR. 
Uznesením vlády č.722/2001  bola schválená Aktualizácia koncepcie transformácie a privatizácie štátnych podnikov Slovenskej autobusovej dopravy.
Úloha : 
     B 1.11  Predložiť Koncepciu modernizácie mobilného parku SAD a MHD
                  Termín : december 2000

            Plnenie úlohy :
       Úloha je splnená.
       Program obnovy vozidlového parku š.p. SAD, ktorý vláda SR schválila ešte v roku 1998, z pohľadu MDPT SR mal za cieľ prispieť k obnove vozidlového parku u subjektov vykonávajúcich hromadnú pravidelnú prímestskú a mestskú autobusovú dopravu. Cieľom programu bolo hlavne podporiť slovenských výrobcov autobusov. Program bol koncipovaný ako jednorázový. Realizáciou programu sa bonifikovali úrokové náklady na úvery dopravcom a tým vlastne sa pomohlo z časti financovať prevádzkové náklady výrobcov autobusov. Program sa realizoval v spolupráci so Slovenskou záručnou a rozvojovou bankou, š.p.ú.. V zmysle uznesenia vlády SR č. 536 z 13.6.2001 bolo riešené použitie zostatku finančných prostriedkov pre organizácie vykonávajúce pravidelnú autobusovú dopravu nadväzne na  Program obnovy vozidlového parku z roku 1998. 
      Koncepcia modernizácie mobilného parku SAD a MHD bola po medzirezortnom  pripomienkovom konaní 5.12.2000 predložená na Úrad vlády SR so žiadosťou o prerokovanie vo vláde SR. Dňa 5.2.2001 materiál prerokovala PEM. So zreteľom na závery z rokovania PEM, ako aj na posun v príslušnej legislatíve a na schválený nový systém financovania VÚC je možné považovať úlohu MDPT SR za splnenú. Uznesením vlády SR č. 536 zo dňa 13.6.2001 bolo schválené uvoľnenie voľných finančných zdrojov vo výške 16 151 tis. Sk z Programu obnovy vozidlového parku s použitím na nákup autobusov formou príspevku (dotácie, nenávratného finančného príspevku) na každý zakúpený autobus. V súlade s uvedeným uznesením vlády MDPT SR vypracovalo aktualizované znenie Programu obnovy vozidlového parku slovenskej autobusovej dopravy. Po odsúhlasení materiálu Úradom pre štátnu pomoc bude tento predložený na rokovanie vlády SR. 
Úloha :
B 1.12  Predložiť Koncepciu modernizácie mobilného parku ŽSR
                        Termín : december 2000

Plnenie úlohy :
      Úloha je splnená.
      Koncepciu modernizácie mobilného parku ŽSR schválila vláda SR uznesením č. 89/2001.
      V rámci materiálu Ekonomická stabilizácia a transformácia ŽSR, schváleného uznesením vlády SR č. 544/1999 bola rozpracovaná aj Koncepcia obnovy a rozvoja parku mobilných prostriedkov ŽSR. Vzhľadom na prebiehajúci proces reštrukturalizácie a transformácie ŽSR bolo potrebné tento dokument aktualizovať. Hlavným dôvodom je skutočnosť, že koncepcia reštrukturalizácie vychádza z presunutia osobných a nákladných vozňov do správy (majetku ) obchodných divízií ŽSR a zo strany Divízie železničných koľajových vozidiel má byť okrem poskytovania hnacích vozidiel vykonávaná len prevádzková údržba vozňov podľa požiadaviek obchodných divízií. Spracované finančné vyjadrenie potreby finančných prostriedkov vychádza z technickej potreby obnovy a modernizácie mobilných prostriedkov a je vysoko nad súčasné finančné možnosti ŽSR. Pretože zaostávanie za okolitými železničnými správami je najvýraznejšie v technickej úrovni parku koľajových vozidiel používaných pre osobnú dopravu (osobné, prípojné a motorové vozne), bude potrebné v najbližších piatich rokoch riešiť obnovu najmä spoluúčasťou štátu na jeho financovaní. V nákladnej doprave sa vychádza z predpokladu, že obnova a modernizácia parku bude realizovaná zo zisku nákladnej prepravy (najmä zavedenie nových služieb a produktov) a prenájmami.
      Vzhľadom na skutočnosť, že ŽSR majú v súčasnosti sťažený prístup k finančným prostriedkom (krátkodobé a relatívne vysoké komerčné úvery bez záruk) financovanie obnovy a modernizácie parku je (a predpokladá sa aj v budúcnosti) z viacerých zdrojov (ŠR, EIB, EUROFIMA, AAE a pod.)  ako optimálne riešenie.
 Úloha :
             B 1.13  Predložiť Rozpracovanie koncepcie spoplatnenia užívateľov diaľníc
                          Termín : december 2001
             Plnenie úlohy :
      Úloha je splnená.
      V nadväznosti na Koncepciu spoplatnenia užívateľov diaľnic, schválenú uznesením vlády SR č.728/1999 bol vypracovaný Návrh systému na zabezpečenie zvýšenia efektívnosti spoplatnenia všetkých užívateľov diaľnic a ich efektívnej kontroly, ktorý schválila vláda SR svojím  uznesením č. 9/2000 Materiál navrhuje zriadenie Centrálneho registra priestupkov v tuzemskej a medzinárodnej nákladnej a autobusovej doprave, s cieľom registrovať vodičov, ktorí sa dopúšťajú priestupkov. Cez túto inštitúciu sa budú oznamovať priestupky príslušnému orgánu členského štátu EÚ a vodičovi bude odobratá licencia v medzinárodnej nákladnej alebo autobusovej doprave. Uznesenie vlády ukladá MDPT SR predložiť na rokovanie vlády návrh novely zákona č.135/1961 Zb, ktorý bude riešiť novú kategorizáciu vozidiel, zmenu druhu sadzobníka diaľničných nálepiek  a pokuty za priestupok od 1.1.2002, MV SR ukladá predložiť na rokovanie vlády návrh novely zákona č.372/1990 Zb o priestupkoch, ktorý bude riešiť príslušnosť orgánov PZ na prejednávanie priestupku na úseku dodržiavania povinnosti označiť motorové vozidlo diaľničnou nálepkou s účinnosťou od 1.1.2002.
     Novela zákona č. 135/1961 Zb. o pozemných komunikáciách (cestný zákon) v znení neskorších predpisov , ktorý rieši novú kategorizáciu vozidiel, zmenu druhu sadzobníka diaľničných nálepiek a pokuty za priestupok s účinnosťou od 1.1.2002 bola schválená Národnou radou Slovenskej republiky dňa 3. októbra 2001

 Úloha :
        B 1.14  Predložiť Koncepciu tarifnej politiky vo verejnej doprave, vrátane
                     metodiky pre internalizáciu externých nákladov dopravy
       Termín : december 2000

             Plnenie úlohy :
       Úloha je splnená.
       Koncepcia tarifnej politiky vo verejnej doprave, vrátane  metodiky pre internalizáciu externých nákladov dopravy bola dopracovaná v  súlade s pripomienkami a závermi rokovania Porady ekonomických ministrov zo dňa 15.1.2001, pripomienkami a závermi rokovania Rady hospodárskej a sociálnej dohody SR zo dňa 30.3.2001 a súčasne je v nej zapracovaný „Dodatok“ prerokovaný na mimoriadnom plenárnom zasadnutí RHSD SR konanom dňa 12.4.2001. MDPT SR predložilo predmetnú koncepciu v  novom znení na rokovanie vlády SR v  termíne stanovenom Úradom vlády SR, t.j. do 30.8.2001.
       Návrh koncepcie tarifnej politiky vo verejnej doprave, vrátane metodiky pre internalizáciu externých nákladov dopravy obsahuje tiež Návrh všeobecne záväzného predpisu určovania ekonomicky oprávnených nákladov, viazaných na realizáciu výkonov dopravy vo verejnom záujme, (ako plnenie bodu B.1.5 Prílohy uznesenia vlády SR č. 21/2000). Predložený návrh koncepcie je prvým systémovým krokom Ministerstva dopravy, pôšt a telekomunikácií k plneniu tejto úlohy Programového vyhlásenia vlády, ktorá má nielen ekonomický, ale i sociálny rozmer s významným politickým dopadom. Realizáciou vecného usmerňovania cien prostredníctvom valorizačného mechanizmu, ktorý by vychádzal z ekonomicky oprávnených nákladov, každoročne potvrdzovaných forenzným auditom a súčasne  realizáciou zmien a úprav v systéme poskytovania sociálnych zliav, sa odhaduje pre rok 2005 pokles nárokov dopravcov na úhradu strát z výkonov vo verejnom záujme o 20%  oproti sume 4 804,3 mil. Sk, poskytnutej zo štátneho rozpočtu v roku 2001. Súčasne by sa navrhované zmeny prejavili v zlepšení ekonomickej situácie dopravcov, ktorým by zvýšený objem tržieb umožnil pokryť nárast cien energií a  umožnil postupne si vytvoriť vlastné zdroje na obnovu  a modernizáciu dopravného parku. Upravené znenie koncepcie tarifnej politiky bolo rozšírené o vecný a časový harmonogram realizácie, v ktorom sú zapracované konkrétne úlohy so stanovením časového horizontu ich uplatnenia.
           Úloha :
           B 1.15  Predložiť Koncepciu spoplatňovania železničnej dopravnej cesty
                        Termín : august 2001

           Plnenie úlohy :
     Úloha je splnená čiastočne.
     Materiál bol prerokovaný v PEM a po udelenom súhlase o odklad bol predložený do vlády dňa 27.9.2001 (list č.1381/M-2001). Vzhľadom na rozpor medzi MDPT SR a MF SR  v  súčasnosti prebiehajú rokovania na úrovni ministrov k  predloženému materiálu.
     Navrhovaná koncepcia zohľadňuje všetky aspekty slovenskej i európskej legislatívy pre oblasť spoplatňovania železničnej dopravnej cesty a to najmä smernicu EÚ č.2001/14 - o prideľovaní infraštruktúrnej kapacity, vyberaní poplatkov za použitie železničnej infraštruktúry a bezpečnostnej certifikácii. Smernica reprezentuje všeobecnú európsku tendenciu založenú na zjednocovaní systémov i úrovne spoplatňovania železničnej dopravnej cesty (krytie marginálnych nákladov namiesto úplných nákladov) s cieľom podpory železničnej dopravy. Koncepcia zohľadňuje ciele Projektu transformácie a reštrukturalizácie ŽSR (uzn.vl.SR č.830/2000). Ďalej zohľadňuje neúmerne vysoké zaťaženie železničných dopravcov cenami za použitie železničnej dopravnej cesty nákladnou dopravou s priamym dopadom na konkurencieschopnosť dopravcov podnikajúcich v železničnej doprave. Prihliada tiež na existujúcu reguláciu cien za použitie dopravnej cesty vzhľadom na monopolný charakter prevádzkovania dráhy. Cieľom je dosiahnutie krytia marginálnych nákladov dopravnej cesty poplatkami za použitie v časovom horizonte roku 2005 (predpoklad vstupu Slovenska do EÚ).
	Úloha :
B 1.16  Predložiť Koncepciu tvorby regionálnej dopravnej politiky na úrovni
             krajov so zvýraznením podpory rozvoja integrovaných dopravných
             systémov
           Termín : júl 2002

Plnenie úlohy :
      Úloha je splatná v júli roku 2002.
      V rámci výskumných a vývojových úloh MDPT SR zabezpečovaných Výskumným ústavom dopravným Žilina je v súčasnosti dopracovávaný projekt „Princípy tvorby regionálnej dopravnej politiky na úrovni VÚC a ich obslužnosti a riešenia zabezpečenia základnej a doplnkovej dopravnej obslužnosti územia“, s termínom ukončenia riešenia 12/2001. Východiskovým podkladom pre vypracovanie návrhu Koncepcie tvorby regionálnej dopravnej politiky v 1. polroku 2002 bude najmä Národný plán regionálneho rozvoja SR, ako aj závery vyššie uvedeného projektu.

    4.  Záver          
     Z predloženého odpočtu vyplýva, že MDPT SR zo 16-tich vybraných úloh vyplývajúcich  z   prílohy  k  uzneseniu  vlády  SR  č. 21/2000 realizovalo 12 úloh. Dve úlohy (B.1.5 a B.1.15) sú k  termínu spracovania Informácie zabezpečené čiastočne. Úloha podľa bodu B.1.4 je navrhnutá na zrušenie a úloha podľa bodu B.1.16 je splatná v roku 2002.
     Je možné konštatovať, že úlohy vyplývajúce  z  aktualizovaných  zásad štátnej dopravnej politiky MDPT SR realizuje v súlade so zámermi štátnej dopravnej politiky SR.